钦定古今图书集成/理学汇编/文学典/第108卷 > 瞿九思
## 钦定古今图书集成/理学汇编/文学典/第108卷 > 瞿九思

按《明外史》本传：“九思，字睿夫，黄梅人。父晟，嘉靖三十
二年进士。历官广平知府。凿长渠三百里，引水为四
闸，得田数十万亩，卒于官。九思十岁从父宦吉安，事
罗洪先，十五作《定志论》。后从同郡耿定向游，学益进。
举万历元年乡试。居二年，县令张维翰违制苛派，民
聚殴之，维翰坐九思倡乱。巡按御史向程劾维翰激”
变，吏部尚书张瀚言“御史议非是”，九思遂长流塞下。
子甲，年十三，为书数千言，历抵公卿，讼父冤。甲弟罕
亦伏阙上书求宥。屠隆作《讼瞿生书》，遍告中外。冯梦
祯亦白于楚中当事，而张正居故才九思，乃获释归，
杜门读书。嵩阳、东坡、濂溪诸书院，咸请论学。三十七
年以抚按疏荐，授翰林待诏，力辞不受，诏有司岁给
米六十石终其身，乃撰乐章及《万历武功录》，遣罕诣
阙上之。卒年七十一。九思学极奥博，其文章不雅驯，
然一时嗜古笃志之士，亦鲜其俦。甲，字释之，年十九
举于乡，早卒。罕字曰有，七岁能文。父冤时，往返徒步，
不避寒馁，天下称“双孝。”崇祯时，辟举知州。